
שלום רב,


הנדון: פנייתך בנוגע לרופאים ולמחקרים הנוגעים לקנביס רפואי


בפתח הדברים, אבקש להתנצל על השיהוי הרב במענה לפנייתך, הנובע מכך שהיחידה לקנאביס של המשרד פועלת מזה תקופה ארוכה בכלל ובחודשים האחרונים בפרט תחת עומס עבודה רב מאוד במטרה לקדם ולייעל את הסדרת השימוש בקנביס רפואי, מחד גיסא, וכדי לסייע פרטנית לכל האזרחים הנדרשים לקנביס הרפואי, מאידך גיסא. 

לגופם של דברים, להלן התייחסותנו לפנייתך:


1. את קורס ההסמכה של משרד הבריאות להספקת רישיונות קנביס רפואי סיימו 81 רופאים. ידוע למשרד כי ישנו גורם שפרסם באופן חלקי את שמות הרופאים, ומבלי לאשר או להתייחס לשמות שפורסמו נבקש לציין כי נכון למועד זה – לעמדת הגורמים המקצועיים במשרד, אין מקום לפרסם מידע רשמי מטעמו אודות רשימת הרופאים המלאה. הסיבה להימנעות מפרסום שמות הרופאים נכון לשלב זה היא, בין היתר, להימנע מהפעלת לחצים עליהם כל עוד לא הושלמה ההסדרה (ה"מדיקאליזציה") והרופאים לא התחילו את עבודתם בתחום רישום הקנביס. 

נדגיש, כי בהתאם לעמדת הגורמים המקצועיים במשרד, מדובר במהלך ייחודי, רבוד ומורכב מאוד, שנועד ליישום לטווח ארוך בנוגע לסוגיה רפואית הנמצאת (יחד עם נושאים נוספים כמובן) במרכז בריאות הציבור ובהתאם יש לקדמו בתשומת לב ואחריות רבה – כפי שאכן נעשה בפועל. 

לאחר שתסתיימנה פעולות חיוניות לעבודת הרופאים המוסמכים כאמור (ובהן חיבור הרופאים למערכת הממוחשבת והפצת מוצרי הקנביס לבתי המרקחת) – יפרסם המשרד את שמות הרופאים המוסמכים באתר האינטרט של היק"ר.




2. בנוגע לשאלתך אודות המחקרים בתחום הקנביס נשיבך כי בשנת 2016 פורסם "קול קורא" להצגת מחקרים לקבלת מענקי מחקר בתחום הקנביס. לאחר בחינת הצעות המחקר חולקו מענקי מחקר מתקציב משרד החקלאות בסך של כ 8 מלש"ח לכ- 15 חוקרים בתחומי מחקר שונים, כמפורט בעמוד המדען הראשי של משרד החקלאות: 

http://www.moag.gov.il/yhidotmisrad/dovrut/publication/2017/Pages/Knabis_rfoai.aspx 
 
בהתאם להוראות סעיף 8(5) לחוק חופש המידע, הריני להפנותך למשרד החקלאות לצורך בירור פרטים נוספים אודות המחקרים. 




							         בכבוד רב,


ענת אילוז, עו"ד
הממונה על חוק חופש המידע

